  **ΕΛΛΗΝΙΚΗ ΔΗΜΟΚΡΑΤΙΑ**

# ΕΠΙΜΕΛΗΤΗΡΙΟ ΑΡΓΟΛΙΔΑΣ

# Κορίνθου 23 (Πλ.Δερβενακίων)

#### **Άργος, 25 Αυγούστου 2025**

#### **Αρ. Πρωτ: 2732/Φ.134**

**ΠΡΟΣ:ΜΜΕ Ν. ΑΡΓΟΛΙΔΑΣ**

# 21231 – Άργος

**Τηλ.: 27510 67216,63023**

**Φαξ : 27510 24595**

**E-mail :** **ebear@otenet.gr**

**Site :** [**www.arcci.gr**](http://www.arcci.gr)

**ΔΕΛΤΙΟ ΤΥΠΟΥ**

**Με μεγάλη επιτυχία ολοκληρώθηκε η 12η εκθεσιακή δραστηριότητα «Γεύσεις & Όψεις 2025», του Επιμελητηρίου Αργολίδας, στο Πορτοχέλι**

Με μεγάλη επιτυχία και υψηλή επισκεψιμότητα ολοκληρώθηκε την Κυριακή 24 Αυγούστου 2025 η 12η Εκθεσιακή Δραστηριότητα **«Γεύσεις & Όψεις 2025»** στο Λιμάνι του Πορτοχελίου. Η έκθεση διοργανώθηκε από το Επιμελητήριο Αργολίδας σε συνεργασία με την Περιφέρεια Πελοποννήσου, την Περιφερειακή Ένωση Δήμων Πελοποννήσου και τον Δήμο Ερμιονίδας.

Για πέντε ημέρες η Εκθεσιακή Δραστηριότητα **«Γεύσεις & Όψεις 2025»** αποτέλεσε το επίκεντρο της τοπικής και περιφερειακής επιχειρηματικότητας.

Η φετινή διοργάνωση άφησε πλήθος θετικών εντυπώσεων με τους **32 συμμετέχοντες** να εκφράζουν την ικανοποίησή τους για την άψογη διοργάνωση και την υψηλή επισκεψιμότητα. Σε έναν προσεγμένο, καλαίσθητο και εύκολα προσβάσιμο χώρο παρουσίασαν με τον καλύτερο δυνατό τρόπο τα προϊόντα, τις δημιουργίες τους και τις υπηρεσίες τους.

Τα τοπικά αγροδιατροφικά προϊόντα και τα ιδιαίτερα χειροτεχνήματα απέσπασαν ακόμα μια χρονιά τα θετικά σχόλια του κοινού, εντυπωσιάζοντας ευχάριστα τους επισκέπτες με την ποιότητα και την αυθεντικότητά τους.

Η έκθεση εμπλουτίστηκε με ένα πλούσιο και ποικίλο πρόγραμμα παράλληλων εκδηλώσεων το οποίο περιελάμβανε μουσικές βραδιές με τη συμμετοχή τοπικών μουσικών συγκροτημάτων και καλλιτεχνών, γαστρονομικές παρουσιάσεις και γευσιγνωσίες τοπικών προϊόντων. Οι επισκέπτες είχαν την ευκαιρία να παρακολουθήσουν ζωντανή μαγειρική από το Chef & συγγραφέα Ιάκωβο Απέργη στη φιλοσοφία του προγράμματος «Argolis Taste Culture» του Επιμελητηρίου Αργολίδας και να πραγματοποιήσουν δοκιμές γευσιγνωσίας ελαιολάδου με τον Ανάργυρο Μερτύρη - Γιαγκιόζη.

Μια σημαντική προσθήκη στη φετινή διοργάνωση ήταν η **1η Τελετή Απονομής Τιμητικής Βράβευσης**, η οποία εντάσσεται στις νέες δράσεις εξωστρέφειας και προβολής των επιχειρήσεων στο πλαίσιο της εκθεσιακής δραστηριότητας και αποτελεί μια κοινή πρωτοβουλία του Επιμελητηρίου Αργολίδας και του Δήμου Ερμιονίδας. Η βράβευση της επιχείρησης **«ΝΑΚΗΣ Ι.Κ.Ε.»** έγινε ως αναγνώριση για την ξεχωριστή της προσφορά στην τοπική κοινωνία και οικονομία.

Το Επιμελητήριο Αργολίδας αναγνωρίζοντας τη σπουδαιότητα και τη διαχρονικότητα της εκθεσιακής δραστηριότητας «Γεύσεις & Όψεις» και εκτιμώντας τα οφέλη που απορρέουν από τη διεξαγωγή της καθώς έχει αδιαμφισβήτητα καταξιωθεί στη συνείδησή μας τα τελευταία δώδεκα χρόνια ως ένας ισχυρός θεσμός προβολής τοπικών προϊόντων και καλλιτεχνικών δημιουργιών, θα συνεχίσει να στέκεται αρωγός να σχεδιάζει, να αναβαθμίζει και να συνεργεί σε δράσεις που ενισχύουν την εξωστρέφεια και την ανάπτυξη μικρών τοπικών επιχειρήσεων.

Με αίσθημα ευθύνης ανανεώνουμε το ραντεβού μας για τις «Γεύσεις & Όψεις 2026» με στόχο την περαιτέρω εξέλιξη και αναβάθμιση του θεσμού αυτού!

Ευχαριστούμε ιδιαίτερα τους εκθέτες μας για την εμπιστοσύνη, την άμεση ανταπόκριση και την ποιοτική τους παρουσία καθώς επίσης και όλους εσάς για τη στήριξη και τη συμβολή σας!

 **Ο Πρόεδρος**

 **Φώτιος Δαμούλος**